Ο  **Ειρηναίος** (κατά κόσμον **Μιχαήλ Γαλανάκης**, 1911-2013) ήταν Ορθόδοξος κληρικός, Μητροπολίτης Κισάμου και Σελίνου και Μητροπολίτης Γερμανίας.

Η ζωή του
---------

Γεννήθηκε το 1911 στο Νεροχώρι Αποκορώνου Χανίων. Σπούδασε στο Ιεροδιδασκαλείο Κρήτης και στην Θεολογική Σχολή Αθηνών του Εθνικού και Καποδιστριακού Πανεπιστημίου, από την οποία αποφοίτησε το 1937. Πραγματοποίησε μεταπτυχιακές σπουδές στη Θεολογία και την Κοινωνιολογία στη Γαλλία, στα Πανεπιστήμια της Λιλ και του Παρισιού. 

Εργάστηκε ως Καθηγητής Θεολογίας σε σχολεία του Νομού Χανίων την περίοδο 1938 - 1945. Εκάρη Μοναχός στην Ιερά Πατριαρχική και Σταυροπηγιακή Μονή Αγίας Τριάδος Τζαγκαρόλων υπό του Επισκοπου Κυδωνίας και Αποκορώνου Αγαθαγγέλου. Το 1946 χειροτονήθηκε Διάκονος και κατόπιν Πρεσβύτερος υπό του Επισκοπου Κυδωνίας και Αποκορώνου Αγαθαγγέλου και του δόθηκε το οφίκιο του Αρχιμανδρίτου. Χρημάτισε Υποδιευθυντής της Εκκλησιαστικής Σχολής Κρήτης και επίσης προσέφερε τις υπηρεσίες του ως εφημέριος και Ιεροκήρυκας της Μητροπόλεως Κυδωνίας και Αποκορώνου. Το Δεκέμβριο του 1957 η Ιερά Επαρχιακή Σύνοδος της Εκκλησίας Κρήτης τον εξέλεξε δια κλήρου επίσκοπο της Ιεράς Επισκοπής Κισάμου και Σελίνου και χειροτονήθηκε στις 22 Δεκεμβρίου 1957. Στις 25 Σεπτεμβρίου 1962 με την ανύψωση των Επισκοπών της Εκκλησίας Κρήτης σε Μητροπόλεις προήχθη σε Μητροπολίτη. Χρημάτισε δύο φορές Τοποτηρητής της Ιεράς Μητροπόλεως Κυδωνίας και Αποκορώνου.

Στις 16 Δεκεμβρίου 1971 εξελέγη από την Αγία και Ιερά Σύνοδο του Οικουμενικού Πατριαρχείου, Μητροπολίτης της Ιεράς Μητροπόλεως Γερμανίας. Επί αρχιερατείας του αναγνωρίσθηκε η Ορθόδοξη Μητρόπολη Γερμανίας ως τρίτη επίσημη εκκλησία στη χώρα, οικοδομήθηκε ο Ιερός Μητροπολιτικός Ναός της Αγίας Τριάδος και το Μητροπολιτικό μέγαρο στη Βόννη, αλλά και πολλοί άλλοι Ιεροί Ναοί σε άλλα μεγάλα κέντρα της Γερμανίας. Συνήθιζε να ομιλεί κάθε Σάββατο από το γερμανικό ραδιόφωνο στους εκεί Έλληνες και άρχισε να εκδίδει το μηνιαίο περιοδικό μέ τίτλο *«Ορθόδοξος Μετανάστης»*. Παραιτήθηκε το έτος 1980. Στις 26 Ιανουαρίου 1981 ο Μητροπολίτης Ειρηναίος τη φροντίδι και επιμονή Κλήρου και Λαού των Επαρχιών Κισάμου και Σελίνου επανήλθε εκ νέου στη Μητρόπολη Κισάμου και Σελίνου. Στις 24 Αυγούστου 2005 υπέβαλε την παραίτησή του για λόγους υγείας στην Ιερά Επαρχιακή Σύνοδο της Εκκλησίας Κρήτης η οποία και έγινε αποδεκτή.

Επί αρχιερατείας του οραματίστηκε και ίδρυσε την Ορθόδοξο Ακαδημία Κρήτης. Επί των ημερών του, με τη συνεργασία και άλλων κοινωνικών παραγόντων δημιουργήθηκε η μεγάλη ναυτιλιακή εταιρεία ΑΝΕΚ (Ανώνυμη Ναυτιλιακή Εταιρεία Κρήτης), η ΕΤΑΝΑΠ (Εταιρεία Αναπτύξεως Αποκορώνου), η Εταιρεία Αναπτύξεως Σελίνου, η ΑΝΕΝ (Ανώνυμη Ναυτιλιακή Εταιρεία Νότου). Ήταν ισόβιος Πρόεδρος του «Εθνικού Ιδρύματος Ερευνών και Μελετών Ελευθέριος Βενιζέλος» και είχε τιμηθεί με το ανώτατο παράσημο της Ομοσπονδιακής Δημοκρατίας της Γερμανίας.

Σε ειδική τελετή τον Αύγουστο του 2007 το κτίριο του Εθνικού Ιδρύματος Ερευνών και Μελετών Ελευθέριος Βενιζέλος ονομάστηκε «Μέγαρο Μητροπολίτης Ειρηναίος Γαλανάκης» προς τιμήν του ανθρώπου που οραματίστηκε τη δημιουργία του Ιδρύματος.

Άμφια του Ειρηναίου Γαλανάκη που εκτίθενται σε χώρο εντός της Μονής Αγίας Τριάδας στην Κρήτη
Το έτος 2008 ιδρύθηκε Σωματείο με την επωνυμία «Ένωση προβολής του έργου του από Κισάμου και Σελίνου Μητροπολίτη Ειρηναίου». Τον Οκτώβριο του 2009 στις κτιριακές εγκαταστάσεις της Ιεράς Μητροπόλεως Κισάμου και Σελίνου στεγάζεται το μουσείο «Ειρηναίος Γαλανάκης», τα εγκαίνια του οποίου τέλεσε ο Οικουμενικός Πατριάρχης κ. Βαρθολομαίος στις 6 Οκτωβρίου 2009.

Απεβίωσε την Μεγάλη Τρίτη 30 Απριλίου 2013 σε ηλικία 102 ετών, και ετάφη στον αύλειο χώρο του Ιερού Μητροπολιτικού Ναού Ευαγγελισμού της Θεοτόκου Καστελλίου.

Τιμές μετά θάνατον
------------------

Το Διοικητικό συμβούλιο του Αννουσάκειου Κέντρου Αποθεραπείας Αποκατάστασης 'Ο Άγιος Σπυρίδων' αποφάσισε ομόφωνα να στήσει την προτομή του μακαριστού Μητροπολίτου στον προαύλειο χώρο του Ιδρύματος, τα αποκαλυπτήρια πραγματοποιήθηκαν στις 12 Αυγούστου 2013 παρουσία της Α.Θ.Μ. του Πάπα και Πατριάρχη Αλεξανδρείας και Πάσης Αφρικής Θεοδωρου Β.

Το Κοινωφελές Ίδρυμα Αγία Σοφία, ο Σύλλογος Καταγομένων από την πρώην Κοινότητα Παϊδοχωρίου «Η Παναγία», ο Πολιτιστικός Σύλλογος Παϊδοχωρίου, Νεροχωρίου και Αγίων Πάντων, η Ομοσπονδία Σωματείων Αποκορώνου Αττικής και ο Δήμος Αποκορώνου αποφάσισαν να στήσουν την προτομή του μακαριστού Μητροπολίτου στην πλατεία του χωριού Νεροχωρίου Αποκορώνου απ' όπου και κατάγονταν. Τα αποκαλυπτήρια πραγματοποιήθηκαν στις 23 Αυγούστου 2014.

Στις 15 Δεκεμβρίου 2015, η Ορθόδοξος Ακαδημία Κρήτης (ΟΑΚ) διοργάνωσε Πνευματικό Μνημόσυνο σεβασμού, μνήμης και τιμής προς τον αοίδιμο Μητροπολίτη Ειρηναίο, με θέμα: «ΠΟΛΙΤΙΚΗ και ΘΡΗΣΚΕΙΑ».

Στην 1 Απριλίου 2016 η Ορθόδοξος Ακαδημία Κρήτης και η Εταιρεία Εκκλησιαστικού και Κανονικού Δικαίου διοργάνωσε Συνέδριο με θέμα: «Σχέσεις Εκκλησίας και Πολιτείας στην ελληνική επικράτεια» εις ένδειξη σεβασμού, μνήμης και τιμής προς τον Μακαριστό Μητροπολίτη Ειρηναίο. Τον Αύγουστο του 2017 το Β’ Παγκόσμιο Συνέδριο Αποκορωνιωτών αφιερώθηκε στη μνήμη του Μακαριστού Μητροπολίτου Ειρηναίου.

Στις 22 Δεκεμβρίου 2015 η Οργανωτική Επιτροπή του «1ου Μαραθώνιου Κρήτης 2016» αποφάσισε ομόφωνα όπως ο αγώνας αφιερωθεί στη μνήμη του Μακαριστού Μητροπολίτου Ειρηναίου.

Ο βίος η διδασκαλία και το πολυπλευρο έργο του του αειμνηστου έμπνευσαν τους Γιώργο Κουκουράκη και Θοδωρή Παπαδουλάκη στο να δημιουργησουν την ταινία - ντοκιμαντέρ με τίτλο «Ειρηναίος Γαλανάκης, ένας ειρηνικός επαναστάτης» το οποίο έκανε πρεμιέρα στις 19 Απριλίου 2017.

Το Δημοτικό Συμβουλιο Κισάμου ομόφωνα απόφασισε όπως τοποθετήσει στην πλατεία του Δημαρχείου Κισάμου το αγαλμα του μακαριστού Μητροπολίτου Ειρηναίου Γαλανάκη καθότι «αποτελεί ζωντανό σύμβολο για τον τόπο».

Έργα
----

Επί της Αρχιερατείας του και μετά από ενέργειες του, ιδρύθηκαν και οικοδομήθηκαν:

1. *Τα μαθητικά Οικοτροφεία*, (σε Καστέλλι, Κάντανο, Παλαιόχωρα, Κολυμβάρι, Βουκολιές κ.λ.π.)
2. Οι *Τεχνικές Σχολές Καστελλίου*, (οι Σχολές του σημερινού ΕΠΑΛ - ΕΠΑΣ Κισσάμου)
3. Η *Οικοκυρική Σχολή*
4. Ο *Ιερός Μητροπολιτικός Ναός Ευαγγελισμού της Θεοτόκου Καστελλίου*
5. Το *Αννουσάκειο Γηροκομείο – Θεραπευτήριο* (Καστέλλι)
6. Η *Σχολή Κωφαλάλων* (Καστέλλι)
7. Τα *Πνευματικά Κέντρα Κισσάμου* (Των ενοριακών Ιερών Ναών Αγίου Σπυρίδωνος και Ευαγγελισμού Θεοτόκου και Σπηλιάς)
8. *Κέντρο Αγροτικής Ανάπτυξης*
9. *Σχολή Αγγειοπλαστικής*
10. *Σχολές Βυζαντινής Μουσικής και Ορθόδοξης Αγιογραφίας*
11. Ιδρυμα Αγίας Σοφίας Αποκορώνου
12. *Ιδρυμα Κισαμικών Μελετών*
13. *Φυσικο-λαογραφικό καί Ιστορικό Μουσείο Ομαλού*
14. *Σχολή Ξυλογλυπτικής*
15. Το *Τυροκομείο Σκάφης Σελίνου*
16. Το *Κέντρο Αγροτικής Ανάπτυξης* (Κολυμβάρι)
17. Το *ΚΕΤΕΧ Ταυρωνίτη*
18. Ανακαινίσθηκαν επίσης οι *Ιερές Μονές Ζωοδόχου Πηγής Παρθενώνος* και *Κοιμήσεως Θεοτόκου Χρυσοσκαλιτίσσης Κισσάμου*.

Βιβλία
------

Συνέγραψε τα εξής βιβλία:

1. *Ο Διδάσκαλος της Θρησκείας*. Αθήναι, 1949
2. *Ο Ποιητής των ωραίων ψυχών*. Αθήναι, 1950, 1964
3. *Πορείες κι αλήθειες για τον αγαπημένο μου Χριστό*. Αθήναι, 1954
4. *Αθάνατα λόγια*. Χανιά, 1954
5. *Μια ιδιαίτερη αποστολή. Στην χριστιανή γυναίκα της εποχής μας*. Χανιά, 1956
6. *Θρησκεία και Ζωή*. Χανιά, 1957
7. *Γυναικείαι προσωπικότητες της Βίβλου*. Χανιά, 1958
8. *Προς ένα χριστιανικό γάμο*. Χανιά, 1960
9. *Η πολιτική ευθύνη του Χριστιανού*. Καστέλλι, 1963
10. *Από το Μοναστήρι της Χρυσοσκαλίτισσας*. *Το μήνυμα της Παναγίας στο σύγχρονο κόσμο*. Καστέλλι, 1964
11. *Το προσκύνημα του Γκιώνα*. Καστέλλι, 1966
12. *Το νόημα της ζωής*. Καστέλλι, 1966
13. *Ο Χριστός σημάδεψε την Κρήτη*. Αθήναι, 1969
14. *Εκκλησία και σύγχρονος κόσμος*. Αθήναι, 1971
15. *Η αποστολή της Ελληνικής Ορθοδοξίας στο σύγχρονο κόσμο*. Βόννη, (Γερμανία), 1973
16. *Στρατευομένη Εκκλησία*. Βόννη, 1975
17. *Από εδώ πέρασαν οι Έλληνες*. Βόννη, 1978
18. *Συνεργασία και Αλληλεγγύη απόδημου και ντόπιου Ελληνισμού*. Βόννη, 1979
19. *Επανάσταση των συνειδήσεων*. Αθήναι, 1984
20. Ομιλία στα αποκαλυπτήρια μνημείου του εθνομάρτυρα επισκόπου Κισάμου & Σελίνου Μελχισεδέκ Δεσποτάκη (1821). Κίσαμος, 1984
21. *Η χειραφέτηση της γυναίκας στην Ελληνορθόδοξη παράδοση*. Χανιά, 1986
22. *Μαρτυρία Ειρήνης*. Καστέλλι, 1987
23. *Μηνύματα ευθύνης και αφύπνισης*. Χανιά, 1988
24. *Το Τάξιμό μου*. Χανιά, 1990
25. *Από τις Εορτές της Εκκλησίας μας*. Χανιά 1999

Εξωτερικοί σύνδεσμοι
--------------------

 Αναχώρηση του νέου Μητροπολίτη Γερμανίας Ειρηναίου από την Αθήνα για τη Βόννη.01/02/1972 (Εθνικό Οπτικοακουστικό Αρχείο)

* Βιογραφικό στην ιστοσελίδα της Ιεράς Μητροπόλεως Κισάμου και Σελίνου
* Ιστολόγιο αφιερωμένο στον Μητροπολίτη Ειρηναίο
* Άρθρο για τον Μητροπολίτη Ειρηναίο
* Η τελευταία συνέντευξη Μητροπολίτου Ειρηναίου στην εκπομπή Λόγον Ποιώ.
* Εκπομπή ΜΟΝΟΓΡΑΜΜΑ - ΕΙΡΗΝΑΙΟΣ (ΓΑΛΑΝΑΚΗΣ) - ΕΡΤ

Παραπομπές
----------

1. ↑  «Death of Greek Orthodox prelate Irineos Galanakis».
2. ↑  «Εκοιμήθη ο υπεραιωνόβιος Μητροπολίτης Ειρηναίος Γαλανάκης|Amen.gr». *Amen.gr*. Αρχειοθετήθηκε από το πρωτότυπο στις 19 Μαΐου 2017. Ανακτήθηκε στις 18 Ιουνίου 2016.

  


| τίτλοι της Ορθόδοξης Εκκλησίας |
| --- |
| ΠροκάτοχοςΕυδόκιμος (Συγγελάκης) | **Επίσκοπος, Μητροπολίτης Κισάμου και Σελίνου**1957-1971 | ΔιάδοχοςΚύριλλος (Κυπριωτάκης) |
| ΠροκάτοχοςΙάκωβος | **Μητροπολίτης Γερμανίας**1971-1980 | ΔιάδοχοςΑυγουστίνος |
| ΠροκάτοχοςΚύριλλος (Κυπριωτάκης) | **Μητροπολίτης Κισάμου και Σελίνου**1981-2005 | ΔιάδοχοςΑμφιλόχιος (Ανδρονικάκης) |

|  |  |  |  |
| --- | --- | --- | --- |
| 

| π • σ • ε
Μητροπολίτες Γερμανίας |
| --- |
|  |
| 
* Πολύευκτος
* Ιάκωβος
* Ειρηναίος
* Αυγουστίνος
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 6235149844963502960007
* **ΕΒΕ**: 33716
* **BiblioNet**: **71692**
* LCCN: no2017112067
* ISNI: 0000 0004 9849 6242
* GND: 1135698279

 |

 |